CELEX: 62019TN0843
Language: mt
Date: 2019-12-12 00:00:00
Title: Kawża T-843/19: Rikors ippreżentat fit-12 ta’ Diċembru 2019 – Correia vs KESE

10.2.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 45/93
            
         
      Rikors ippreżentat fit-12 ta’ Diċembru 2019 – Correia vs KESE
      (Kawża T-843/19)
      (2020/C 45/79)
      Lingwa tal-kawża: il-Franċiż
      
         Partijiet
      
      
         Rikorrenti: Paula Correia (Woluwe-Saint-Étienne, il-Belġju) (rappreżentanti: L. Levi u M. Vandenbussche, avukati)
      
         Konvenut: Il-Kumitat Ekonomiku u Soċjali Ewropew
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara dan ir-rikors ammissibbli u fondat;
               
            konsegwentement:
      
                  —
               
               
                  tannulla d-deċiżjoni meħuda f’data mhux magħrufa li saret magħrufa mir-rikorrenti fit-12 ta’ April 2019, li hija ma tiġix promossa/ikklassifikata mill-ġdid fl-2019;
               
            
                  —
               
               
                  tordna l-kumpens tad-dannu morali evalwat ex aequo et bono għal EUR 2 000;
               
            
                  —
               
               
                  tikkundana lill-konvenut għall-ispejjeż kollha.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq ksur tal-garanziji proċedurali sanċiti fl-Artikolu 41 tal-Karta tad-Drittijiet Fundamentali tal-Unjoni Ewropea u fuq ksur tal-prinċipju ta’ nondiskriminazzjoni. Ir-rikorrenti ssostni li l-mod li bih il-Kumitat Ekonomiku u Soċjali Ewropew jadotta d-deċiżjonijiet ta’ promozzjoni jew ta’ klassifikazzjoni mill-ġdid tal-membri tal-persunal temporanju tas-segretarjati tal-gruppi u, b’mod partikolari, tas-segretarjat tal-grupp I, jikser il-garanziji proċedurali offruti mill-Artikolu 41 tal-Karta tad-Drittijiet Fundamentali. Dan huwa b’mod partikolari l-każ tad-deċiżjoni li r-rikorrenti ma tiġix promossa/ikklassifikata mill-ġdid fl-2019 u fi proċeduri ta’ promozzjoni oħra. Fil-fatt din id-deċiżjon hija l-0ewwel u qabel kollox kompletament mingħajr motivazzjoni. Wara dan, ma hemm ebda test, deċiżjoni ġenerali jew komunikazzjoni magħmula lir-rikorrenti jew, b’mod iktar ġenerali lill-membri tal-persunal temporanju tal-gruppi, jew tal-grupp I, li tindika liema huma l-kriterji li ser jintużaw u jiġu applikati sabiex jiġi identifikat min, minn fost il-membri tal-persunal temporanju, ser jiġi promoss jew ikklassifikat mill-ġdid. L-assenza ta’ kriterji, ta’ garanziji ta’ trattament ekwu, ta’ informazzjoni u ta’ motivazzjoni tmur iktar u iktar kontra r-rekwiżiti tal-Artikolu 41 tal-Karta tad-Drittijiet Fundamentali peress li wħud mill-membri tal-persunal tas-segretarjat u b’mod partikolari tas-segretarjat tal-grupp I għandhom progress rapidu ħafna fil-karriera filwaqt li oħrajn, bħar-rikorrenti, għandhom progressjoni bil-mod ħafna.
               
            
                  2.
               
               
                  It-tieni motiv ibbażat fuq ksur tal-prinċipju ta’ ċertezza legali. Ir-rikorrenti ssostni li minkejja li l-Kumitat Ekonomiku u Soċjali Ewropew għandu setgħa diskrezzjonali sabiex jistabbilixxi l-kriterji u l-modalitajiet ta’ applikazzjoni tal-Artikolu 10 tal-Kondizzjonijiet tal-impjieg, dawn il-kriterji u dawn il-modalitajiet għandhom jiggarantixxu l-livell ta’ prevedibbiltà meħtieġ mid-dritt tal-Unjoni u, b’mod partikolari, għandhom josservaw il-prinċipju ta’ ċertezza legali. Issa, dan ma huwiex il-każ meta ma jeżistux kriterji li jippermettu li l-membri tal-persunal temporanju jkunu jafu kif u taħt liema kundizzjonijiet jista’ jkun hemm promozzjoni jew klassifikazzjoni mill-ġdid permezz ta’ emenda tal-kuntratt ta’ impjieg.
               
            
                  3.
               
               
                  It-tielet motiv ibbażat fuq żball manifest ta’ evalwazzjoni. Skont ir-rikorrenti, l-eżami tar-rapporti ta’ evalwazzjoni tagħha sa mill-aħħar promozzjoni tagħha fl-2016 jwassal għall-konklużjoni li d-deċiżjoni li hija ma tiġix promossa fl-2019 hija vvizzjata bi żball manifest ta’ evalwazzjoni.
               
            
                  4.
               
               
                  Ir-raba motiv ibbażat fuq ksur tad-dmir ta’ premura. Ir-rikorrenti tqis li l-interessi tagħha ma ttiħdux inkunsiderazzjoni meta l-awtorità li għandha s-setgħa tikkonkludi kuntratti ddeċidiet liema membri tal-persunal kellhom jiġu promossi jew ikklassifikati mill-ġdid.